A sajtószabadságot ünnepli és az objektív újságírásról ír a Bácskai Napló a legújabb számában. Géczy Zsolt főszerkesztő közleményében azt írta, hogy "a kezdet bíztató" ugyanis Baja új polgármestere a sajtószabadság és az objektív újságírás híve, ezért ennek szellemében tevékenykedhet a szerkesztőség.

Géczy arról is írt, hogy az elmúlt években több támadást is kapott a lap, az olvasók az objektív tájékoztatást kérték rajtuk számon.

Ahogyan arról mi is beszámoltunk, szeptember végén a Bácskai Napló szétfotosopolta és eltorzította az ellenzéki jelöltek fényképét. Baja város önkormányzati lapja úgy mutatta be a nem fideszes jelölteket, hogy kancsal szemet, ferde orrot, sötétebb arcot, hosszú nyakat fotosoppoltak a képekre.

Fotó: Dani Gitta / Facebook

Akkor úgy reagáltak erre, hogy a "Bácskai Naplót ért méltatlan támadások miatt" egyetlen jelölt arcképét sem közölték. Most az új lapszámban is szóba kerül a képhamisításos vád, amelyről azt írják, hogy nem ők követték el a hamisítást, azok már ebben a formában érkeztek meg a szerkesztőségbe, és senkiben nem merült fel a gyanú, hogy manipulált képet kaptak.